नयी दिल्ली, 29 मार्च (भाषा) कांग्रेस ने शुक्रवार को उत्तर प्रदेश, बिहार, महाराष्ट्र, असम और ओडिशा में लोकसभा की 18 सीटों के लिए उम्मीदवार घोषित किए जिनमें प्रमुख नाम पूर्व लोकसभा अध्यक्ष मीरा कुमार और अभिनेत्री उर्मिला मातोंडकर का है जिन्हें क्रमश: सासाराम (बिहार) और मुंबई-उत्तर से टिकट दिया गया है। पार्टी की ओर से दो अलग अलग सूचियां जारी की गईं जिनके मुताबिक, बिहार में चार, असम में चार और ओडिशा में सात सीटों पर उम्मीदवार की घोषणा के साथ ही उत्तर प्रदेश में महाराजगंज सीट पर उम्मीदवार बदला भी गया है। कांग्रेस ने बृहस्पतिवार को महराजगंज से तनुश्री त्रिपाठी का नाम घोषित किया था जो बाहुबली अमरमणि त्रिपाठी की पुत्री हैं। अब तनुश्री की जगह सुप्रिया श्रीनेत को उम्मीदवार बनाया गया है।भाजपा से कांग्रेस में शामिल हुए सांसद अशोक कुमार दोहरे को इटावा से उम्मीदवार बनाया गया है। वह शुक्रवार सुबह ही पार्टी में शामिल हुए थे। महाराष्ट्र में मुंबई-उत्तर से अभिनेत्री उर्मिला मातोंडकर को टिकट दिया गया है। वह गत 27 मार्च को पार्टी में शामिल हुई थीं। बिहार में सुपौल से रंजीत रंजन, समस्तीपुर से अशोक कुमार, मुंगेर से नीलम देवी और सासाराम से मीरा कुमार को टिकट दिया गया है।ओडिशा में पुरी लोकसभा सीट से भाजपा प्रवक्ता संबित पात्रा के खिलाफ सत्य प्रकाश नायक को टिकट दिया गया है। इसके साथ ही राज्य की छह अन्य सीटों पर भी उम्मीदवार घोषित किए गए हैं। पार्टी ने ओडिशा विधानसभा चुनाव के लिए भी 20 उम्मीदवारों की घोषणा की है। लोकसभा चुनाव के लिए पार्टी ने शुक्रवार को 14वीं और 15वीं सूची जारी की है। इससे पहले कांग्रेस उत्तर प्रदेश एवं कुछ अन्य राज्यों के लिए कुल 293 उम्मीदवारों की घोषणा कर चुकी है जिनमें संप्रग प्रमुख सोनिया गांधी और कांग्रेस अध्यक्ष राहुल गांधी के नाम भी शामिल हैं।